Phiyega gee redes hoekom sy nie geskors moet word nieNasionale polisiekommissaris Riah Phiyega. Foto: Werner Beukes/SAPA Zuma se kantoor het Maandag gesê Phiyega het haar redes ingedien en dit sal deur Zuma oorweeg word. Zuma het verlede week ŉ ondersoekspan aangestel met regter Cornelis Claassen aan die hoof. Hy word deur advokate Bernard Khuzwayo en Anusha Rawjee bygestaan. Phiyega se gedrag op 16 Augustus 2012, toe 34 mynwerkers dood is gedurende ’n gewelddadige staking by die Lonmin-myn in Noordwes wat wyd bestempel word as die grootste lewensverlies tydens ŉ enkele polisieoperasie in post-apartheid-Suid-Afrika, is swaar deur die Farlam- kommissie van ondersoek gekritiseer. Zuma het die Farlam-kommissie se verslag in Junie bekendgemaak. ŉ Ondersoek na Phiyega se bevoegdheid om haar amp te beklee is voorgestel, nadat daar bevind is die polisie het fouteer in sy “taktiese plan” om die stakende mynwerkers te beheer. Die kommissie het ook bevind die polisie het hulle mislei oor sy planne op die dag van die mynwerkers se dood. Die nuwe raad van ondersoek sal ondersoek of Phiyega, saam met ander in die SAPD-leierstruktuur, die kommissie mislei het deur die feit te verbloem dat hulle toestemming gegee het vir ŉ “taktiese opsie” gedurende ŉ bestuursvergadering die dag voor die sterftes. Daar sal ook ondersoek word of Phiyega, toe sy die besluit geneem het om die taktiese uitweg te volg, die “tragiese en katastrofiese gevolge” kon voorspel het.